Forslag+om,+at fødevarefællesskabet+fortsætter+med+at+aftage+fødevarer+fra+avlere+under+omlægning+til+økologi

På medlemsmødet i april 2012 blev følgende forslag vedtaget:
 * Københavns fødevarefællesskab vil i en halvårig forsøgsperiode frem til udgangen af oktober 2012 aftage varer fra avlere der, der er i færd med at omlægge hele deres landbrug til økologi. Derefter vil forsøgsordningen blive evalueret på et medlemsmøde, hvor der tages en endelig beslutning.
 * Fødevarer fra landbrug under omlægning vil kunne indkøbes i fuld skala (dvs. at de kan indgå i de ugentlige poser) — med respekt for vores aftaler med nuværende leverandører.
 * Indkøbsgruppen sørger for, at alle medlemmer ved mindst en uge i forvejen, om der er varer i næste uges pose som er fra landbrug under omlægning til økologi, så medlemmerne har mulighed for at flytte deres bestilling eller undlade at bestille en pose.
 * Frederiksberg-afdelingen kan ikke aftage varer under omlægning til økologi, da de har til huse i Det Økologiske Inspirationshus, der kun kan huse certificeret økologiske produkter. Og disse varer udelades derfor fra poser i denne afdeling.
 * Endvidere skal der informeres om og afholdes arrangementer, der kan øge vores viden omkring pesticid-rester mv i varer fra landbrug under omlægning til økologi.

Indkøbsgruppen inviterer derfor til en fælles evaluering af den halvårige forsøgsperiode samt en behandling af et opfølgende forslag:

At Indkøbsgruppen får grønt lys til at indgå aftaler med landbrug, der har forpligtet sig til at lægge om til økologi, om at aftage grønt, frugt og andre produkter. Der indgås kun aftaler med hele landbrug, der omlægger, dvs ikke konventionelle landmænd, der omlægger en del af deres areal. Aftalerne indgås i respekt for eksisterende aftaler med landmænd, der allerede dyrker økologisk.

Indkøbsgruppen vurderer, at dette forslag ikke kræver vedtægtsændringer, da det i vedtægternes §2 stk 1 hedder: "Foreningens formål er ... at forsyne medlemmerne med et sæsonbetonet udbud af økologiske varer, der er dyrket og produceret så lokalt som praktisk muligt".

Indkøbsgruppen mener, at salg af omlæggergrønsager netop handler om at tilgodese dette formål. Hvis ikke vi støttede omlæggerne ville vi jo ikke om 2 år kunne få de varer, de producerer. Det er vigtigt at holde sig for øje, at §'en taler om vores formål og ikke om hver eneste daglige praksis. Det er (for nu at være lidt ordkløverisk) jo heller ikke enhver vare vi sælger der er sæsonbetonet (mel, rapsolie, brød).